CELEX: 32019R0499
Language: hu
Date: 2019-03-25 00:00:00
Title: Az Európai Parlament és a Tanács (EU) 2019/499 rendelete (2019. március 25.) az Egyesült Királyság Unióból való kilépésére tekintettel az 1288/2013/EU rendelettel létrehozott Erasmus+ program keretében folyamatban lévő tanulási célú mobilitási tevékenységek folytatására vonatkozó rendelkezések megállapításáról

27.3.2019   
               
               
                  HU
               
               
                  Az Európai Unió Hivatalos Lapja
               
               
                  LI 85/32
               
            
         AZ EURÓPAI PARLAMENT ÉS A TANÁCS (EU) 2019/499 RENDELETE
         (2019. március 25.)
         az Egyesült Királyság Unióból való kilépésére tekintettel az 1288/2013/EU rendelettel létrehozott Erasmus+ program keretében folyamatban lévő tanulási célú mobilitási tevékenységek folytatására vonatkozó rendelkezések megállapításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 165. cikke (4) bekezdésére és 166. cikke (4) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:
         
                     (1)
                  
                  
                     2017. március 29-én az Egyesült Királyság az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. A kilépésről rendelkező megállapodás hatálybalépésének időpontjától, illetve ennek hiányában a kilépés bejelentésétől számított két év elteltével, azaz 2019. március 30-tól a Szerződések az Egyesült Királyságra többé már nem alkalmazhatók, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz.
                  
               
                     (2)
                  
                  
                     A kilépésre az Erasmus+ program 2014–2020-as programozási időszaka alatt kerül sor, amely programban az Egyesült Királyság részt vesz.
                  
               
                     (3)
                  
                  
                     Az Erasmus+ programot az 1288/2013/EU európai parlamenti és tanácsi rendelet (3) hozza létre és szabályozza. E rendeletnek az 1288/2013/EU rendelettel összhangban szabályokat kell megállapítania annak érdekében, hogy az Egyesült Királyságot érintő, folyamatban lévő tanulási célú mobilitási tevékenységek tekintetében tett jogi kötelezettségvállalások folytatódhassanak az Egyesült Királyság Unióból való kilépését követően.
                  
               
                     (4)
                  
                  
                     Attól a naptól, amelytől a Szerződések az Egyesült Királyságra többé már nem alkalmazhatók, az Egyesült Királyság többé nem tekinthető programban részt vevő országnak az 1288/2013/EU rendelet 24. cikkének (1) bekezdése értelmében. Ahhoz, hogy az Erasmus+ program jelenlegi résztvevőinek ne kelljen félbeszakítaniuk folyamatban lévő tanulási célú mobilitási tevékenységeiket, ki kell igazítani az Erasmus+ program keretében folyamatban lévő tanulási célú mobilitási tevékenységek támogathatóságának szabályait.
                  
               
                     (5)
                  
                  
                     A folyamatban lévő tanulási célú mobilitási tevékenységek uniós költségvetésből való finanszírozásának folytatása céljából a Bizottságnak és az Egyesült Királyságnak meg kell állapodniuk az említett tevékenységekre vonatkozó ellenőrzések és auditok elvégzésének lehetővé tételéről. Ha a szükséges ellenőrzések és auditok nem végezhetők el, az az irányítási és ellenőrző rendszer súlyos hiányosságának tekintendő.
                  
               
                     (6)
                  
                  
                     mivel e rendelet célját, nevezetesen azon, az Egyesült Királyságot érintő, folyamatban lévő tanulási célú mobilitási tevékenységek folytatásának lehetővé tételét, amelyek legkésőbb azon a napon kezdődtek, amelytől a Szerződések az Egyesült Királyságra többé már nem alkalmazhatók, a tagállamok nem tudják kielégítően megvalósítani, az Unió szintjén azonban annak terjedelme és hatása miatt e cél jobban megvalósítható, az Unió intézkedéseket hozhat az EUSZ 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e cél eléréséhez szükséges mértéket.
                  
               
                     (7)
                  
                  
                     Tekintettel arra, hogy a kilépésről rendelkező megállapodás vagy a kilépés Egyesült Királyság általi bejelentésétől számított kétéves időszak meghosszabbítása hiányában 2019. március 30-tól a Szerződések az Egyesült Királyságra többé már nem alkalmazhatók, valamint tekintettel annak szükségességére, hogy az Erasmus+ program keretében folyamatban lévő tanulási célú mobilitási tevékenységek folytatását az Egyesült Királyság Unióból történő kilépésének napját megelőzően biztosítsák, helyénvalónak tűnt kivételt biztosítani az EUSZ-hez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt, a nemzeti parlamenteknek az Európai Unióban betöltött szerepéről szóló 1. jegyzőkönyv 4. cikkében említett nyolchetes időszak alól.
                  
               
                     (8)
                  
                  
                     Ennek a rendeletnek az Európai Unió Hivatalos Lapjában való kihirdetését követő napon sürgősséggel hatályba kell lépnie, és e rendeletet az azt a napot követő naptól kell alkalmazni, amelytől a Szerződések az Egyesült Királyságra többé már nem alkalmazhatók, kivéve, ha addig az időpontig hatályba lép az Egyesült Királysággal megkötött kilépésről rendelkező megállapodás,
                  
               ELFOGADTA EZT A RENDELETET:
         
            1. cikk
            Tárgy és hatály
            Ez a rendelet rendelkezéseket állapít meg az 1288/2013/EU rendelet 7. és 13. cikkében említett olyan tanulási célú mobilitási tevékenységek folytatására vonatkozóan, amelyeket az Egyesült Királyságban végeznek, vagy amelyek az Egyesült Királyságból származó jogalanyokat vagy résztvevőket érintenek, és amelyek legkésőbb azon a napon kezdődtek, amelytől a Szerződések az Egyesült Királyságra többé már nem alkalmazhatók.
         
         
            2. cikk
            Támogathatóság
            
               (1)   Az 1. cikkben említett tanulási célú mobilitási tevékenységek továbbra is támogathatók.
            
            
               (2)   Az 1288/2013/EU rendelet bármely olyan rendelkezésének és az említett rendeletet végrehajtó olyan jogi aktusoknak az alkalmazásában, amelyek szükségesek az (1) bekezdés érvényesüléséhez, az Egyesült Királyság e rendeletre figyelemmel tagállamnak tekintendő.
               Az Egyesült Királyság képviselői ugyanakkor nem vehetnek részt az 1288/2013/EU rendelet 36. cikkében említett bizottságban.
            
         
         
            3. cikk
            Ellenőrzések és auditok
            Az 1. cikkben említett tanulási célú mobilitási tevékenységek ellenőrzésére és auditjára vonatkozó szabályok alkalmazásáról a Bizottságnak és az Egyesült Királyság hatóságainak kell megállapodniuk. Az ellenőrzéseknek és az auditoknak ki kell terjedniük a tanulási célú mobilitási tevékenységek teljes időtartamára és a kapcsolódó nyomon követésre.
            A Bizottság és az Egyesült Királyság nemzeti irodája közötti jogi kötelezettségvállalás végrehajtása során a főbb kötelezettségek teljesítését illetően súlyos hiányosságnak tekintendő, ha az Egyesült Királyságban nem lehet végrehajtani az Erasmus+ program szükséges ellenőrzéseit és auditjait.
         
         
            4. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet az azon napot követő naptól kell alkalmazni, amelytől az EUSZ 50. cikkének (3) bekezdése értelmében a Szerződések az Egyesült Királyságra többé már nem alkalmazhatók.
            E rendeletet ugyanakkor nem kell alkalmazni akkor, ha az e cikk második bekezdésében említett napig hatályba lép az EUSZ 50. cikkének (2) bekezdésével összhangban az Egyesült Királysággal megkötött kilépésről rendelkező megállapodás.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Strasbourgban, 2019. március 25-én.
            
               
                  az Európai Parlament részéről
               
               
                  az elnök
               
               A. TAJANI
            
            
               
                  a Tanács részéről
               
               
                  az elnök
               
               G. CIAMBA
            
         
         
            (1)  2019. február 20-i vélemény (a Hivatalos Lapban még nem tették közzé).
         
            (2)  Az Európai Parlament 2019. március 13-i álláspontja (a Hivatalos Lapban még nem tették közzé) és a Tanács 2019. március 19-i határozata.
         
            (3)  Az Európai Parlament és a Tanács 1288/2013/EU rendelete (2013. december 11.) az „Erasmus+” elnevezésű uniós oktatási, képzési, ifjúsági és sportprogram létrehozásáról, valamint az 1719/2006/EK, az 1720/2006/EK és az 1298/2008/EK határozat hatályon kívül helyezéséről (HL L 347., 2013.12.20., 50. o.).